इधर रुपये नाम पड़ने तथा घर के खर्च एवं लड़कियों के विवाह की चिंता से जगन्नाथ उदास रहने लगे और उनको हल्का-सा ज्वर रहने लगा। अब तो बिलासीराम और उनकी पत्नी की चिन्ता बहुत ही बढ़ गई। पत्नी ने बार-बार कहा और बिलासीराम से भी नहीं रहा गया। वे अपना बहुत दिनों का संकल्प पूरा करने पर तुल गये और एक दिन वकील के यहाँ जाकर सब दस्तावेज बना लाये और तदनुसार ही बही-खातों में भी जमा-खर्च कर लिया। तदनन्तर बिलासीराम आकर भाई जगन्नाथ के पास बैठ गये। उनकी पत्नी मोहरी बाई भी अपनी जेठानी गोदावरी के समीप जा बैठी। बिलासीराम ने बड़े भाई जगन्नाथ जी के पैर पकड़ लिये और वे रोने लगे। उनकी आँखों से आँसू बहते देखकर जगन्नाथ को बड़ा खेद हुआ और उन्होंने बड़े स्नेह से इसका कारण पूछा।